SKRIFTLIG FORESPØRGSEL P-1662/01

af José Ribeiro e Castro (UEN) til Rådet

(1. juni 2001)

Om: Usikkerhed i Sydafrika og mord på medlemmer af det portugisiske samfund i dette land.

Den måde, hvorpå apartheid-regimet blev afskaffet i Sydafrika, hele overgangsprocessen og de demokratiske institutioners funktion i de senere år er blevet hilst med international anerkendelse, hvilket også gælder det højt værdsatte foregangseksempel Nelson Mandela, hvis personlighed har haft stor virkning. Alt dette skal der ikke sættes spørgsmålstegn ved.

En bølge af kriminalitet, som tydeligvis hænger sammen med akutte sociale problemer, har dog i de senere år alvorligt rystet det sydafrikanske samfund og især hjemsøgt medlemmer af det portugisiske samfund i landet, som hovedsagelig lever af at drive små handelsvirksomheder.

Sidste weekend blev der igen denne gang i Kapstaden myrdet en lille portugisisk købmand, Noël Bernardo Nunes, der var 65 år gammel og havde boet i Sydafrika i 40 år. Siden årets begyndelse er der blevet myrdet ti portugisere, og ifølge pressen er antallet af omkomne ofre for denne bølge af kriminalitet nået op på 388 portugisere, især i Johannesburg-området.

Den uro, disse hændelser med rette har vakt i det portugisiske samfund, har ført til, at de for nogle måneder siden gik på gaden og demonstrerede, idet de krævede den fornødne beskyttelse. En række misforståelser og forkerte opfattelser i dele af den sydafrikanske regering har desværre medført, at dette initiativ er endt i en beklagelig polemik. Der er helt klart tale om et politisk meget følsomt spørgsmål, selvom det vigtigste er at træffe effektive foranstaltninger for at sørge for behørig sikkerhed og beskyttelse af menneskeliv.

Disse portugisiske borgere er også borgere i Den Europæiske Union, som har gode forudsætninger for at henvende sig til de sydafrikanske myndigheder samt tilbyde den nødvendige assistance.

Rådet bedes på denne baggrund besvare følgende: Har Rådet fulgt den voksende kriminalitet i Sydafrika, som så mange portugisere er blevet ofre for, og som med rette har givet anledning til foruroligelse? Hvilke foranstaltninger har Rådet allerede truffet, eller hvilke foranstaltninger agter det at træffe i samarbejde med den sydafrikanske regering?

Svar

(21. november 2001)

Som svar på det ærede parlamentsmedlems forespørgsel kan Rådet bekræfte, at det følger og fortsat vil følge situationen med hensyn til den voksende voldskriminalitet i Sydafrika. Som det ærede medlem utvivlsomt ved, er den stigende bølge af voldskriminalitet i Sydafrika et generelt problem, der berører alle racer, nationaliteter og samfundslag i landet og ikke kun det portugisiske samfund. Sydafrika er imidlertid et uafhængigt land med en demokratisk valgt regering, og Rådet er overbevist om, at de sydafrikanske myndigheder gør deres bedste for at få den uheldige situation i landet under kontrol og for at respektere menneskerettighederne.

Rådet er imidlertid også klar over, at Sydafrika befinder sig i en vanskelig økonomisk situation, og det har derfor i flere år finansieret det europæiske program for genopbygning og udvikling i Sydafrika (EPRD), som er et af de største udviklingsprogrammer, som EU finansierer for et enkelt land. Blandt de mange programmer, som EU finansierer under EPRD, er der flere, der sigter mod at forbedre de sociale strukturer i Sydafrika, herunder sundhedsvæsenet, boligforholdene og narkotikabekæmpelsen. Et af programmerne sigter også mod at styrke det sydafrikanske politis kapacitet og institutionelle udvikling. Gennem disse positive foranstaltninger søger EU at forbedre livskvaliteten i Sydafrika og derved begrænse volden.